02019R2013 — SL — 01.05.2021 — 002.001

To besedilo je zgolj informativne narave in nima pravnega učinka. Institucije Unije za njegovo vsebino ne prevzemajo nobene odgovornosti. Verodostojne različice zadevnih aktov, vključno z uvodnimi izjavami, so objavljene v Uradnem listu Evropske unije. Na voljo so na portalu EUR-Lex. Uradna besedila so neposredno dostopna prek povezav v tem dokumentu

►B DELEGIRANA UREDBA KOMISIJE (EU) 2019/2013 z dne 11. marca 2019 o dopolnitvi Uredbe (EU) 2017/1369 Evropskega parlamenta in Sveta v zvezi z označevanjem elektronskih prikazovalnikov z energijskimi nalepkami in razveljavitvi Delegirane uredbe Komisije (EU) št. 1062/2010 (Besedilo velja za EGP) (UL L 315 5.12.2019, str. 1)

spremenjena z:





popravljena z:









▼B

DELEGIRANA UREDBA KOMISIJE (EU) 2019/2013

z dne 11. marca 2019

o dopolnitvi Uredbe (EU) 2017/1369 Evropskega parlamenta in Sveta v zvezi z označevanjem elektronskih prikazovalnikov z energijskimi nalepkami in razveljavitvi Delegirane uredbe Komisije (EU) št. 1062/2010

(Besedilo velja za EGP)







Člen 1

Predmet urejanja in področje uporabe

1. Ta uredba določa zahteve za označevanje elektronskih prikazovalnikov, vključno s televizorji, monitorji in digitalnimi informacijskimi prikazovalniki, z energijskimi nalepkami in zagotavljanje dodatnih informacij o izdelku.

2. Ta uredba se ne uporablja za: (a) katere koli elektronske prikazovalnike s površino zaslona, ki je manjša od 100 kvadratnih centimetrov ali temu enaka; (b) projektorje; (c) videokonferenčne sisteme vse v enem; (d) medicinske prikazovalnike; (e) naglavno opremo za navidezno resničnost; (f) Prikazovalnike, ki se vgradijo ali so vgrajeni v izdelke iz točk 3(a) in (4) člena 2 Direktive 2012/19/EU Evropskega parlamenta in Sveta ( 1 ); ▼M1 (g) elektronske prikazovalnike, ki so sestavni deli ali podsklopi, kot so opredeljeni v členu 2(2) Direktive 2009/125/ES; ▼B (h) prikazovalnike za radiodifuzijo; (i) varnostne prikazovalnike; (j) digitalne interaktivne table; (k) digitalne okvirje za fotografije; (l) digitalne informacijske prikazovalnike, ki imajo katero koli naslednjo lastnost: (1) zasnovani in izdelani so kot prikazovalniški modul, ki se vgradi kot delna slikovna površina večje površine zaslona prikazovalnika in niso namenjeni za uporabo kot samostojna prikazovalna naprava; (2) distribuirajo se samostojno v ohišju za trajno zunanjo uporabo; (3) distribuirajo se samostojno v ohišju s površino zaslona manjšo od 30 dm2 ali večjo od 130 dm2; (4) prikazovalnik ima gostoto pikslov manj kot 230 pikslov/cm2 ali več kot 3 025 pikslov/cm2; (5) najvišja bela svetilnost v standardnem dinamičnem območju (SDR) je večja ali enaka 1 000 cd/m2; (6) nimajo vmesnika za vhodni video signal in upravljanja zaslona, ki bi omogočala pravilen prikaz preizkusnega zaporedja standardiziranega dinamičnega video signala za namene merjenja moči; (m) prikazovalnike stanja; (n) kontrolne plošče.

Člen 2

Opredelitve pojmov

V tej uredbi se uporabljajo naslednje opredelitve pojmov:

(1) „elektronski prikazovalnik“ pomeni projekcijski zaslon in povezano elektroniko, katerih osnovna funkcija je prikazovanje vidnih informacij iz ožičenih ali brezžičnih virov;

(2) „televizor“ pomeni elektronski prikazovalnik, ki je zasnovan predvsem za prikazovanje in sprejemanje avdiovizualnih signalov ter je sestavljen iz elektronskega prikazovalnika in enega ali več uglaševalnikov/sprejemnikov;

(3) „uglaševalnik/sprejemnik“ pomeni elektronsko vezje, ki zazna televizijski radiodifuzni signal, kot sta prizemni digitalni ali satelitski, vendar ne internetnega enovrstnega signala, in omogoča izbiro televizijskega kanala iz skupine radiodifuznih kanalov;

(4) „monitor“ ali „računalniški monitor“ ali „računalniški prikazovalnik“ pomeni elektronski prikazovalnik, namenjen eni osebi za gledanje od blizu, na primer s pisalne mize;

(5) „digitalni okvir za fotografije“ pomeni elektronski prikazovalnik, ki prikazuje izključno mirujoče vizualne informacije;

(6) „projektor“ pomeni optično napravo za obdelavo analognih ali digitalnih slikovnih informacij v kateri koli obliki za moduliranje svetlobnega vira in projekcijo nastale slike na zunanjo površino;

(7) „prikazovalnik stanja“ pomeni prikazovalnik, ki se uporablja za prikazovanje preprostih, vendar spreminjajočih se informacij, kot so izbrani kanal, čas ali poraba energije. Enostaven svetlobni kazalnik ne šteje za prikazovalnik stanja;

(8) „kontrolna plošča“ pomeni elektronski prikazovalnik, katerega glavna funkcija je prikazovanje slik, povezanih s stanjem delovanja izdelka; interakcijo z uporabnikom lahko omogoča na dotik ali na druge načine za upravljanje delovanja izdelka. Lahko se vgradi v izdelke ali se posebej zasnuje in trži za uporabo izključno z izdelkom;

(9) „videokonferenčni sistem vse v enem“ pomeni namenski sistem, zasnovan za videokonference in sodelovanje, ki je vgrajen v eno samo ohišje in katerega specifikacije vključujejo vse naslednje lastnosti: (a) podporo posebnemu videokonferenčnemu protokolu ITU-T H.323 ali IETF SIP, kot ga dostavi proizvajalec; (b) kamere, prikazovalnik in zmogljivost obdelave za dvosmerni video v realnem času, vključno z odpornostjo na izgubo paketa; (c) zvočnik in zmogljivost zvočne obdelave za dvosmerni prostoročni zvok v realnem času, vključno z odpravo odmeva; (d) funkcijo šifriranja; (e) HiNA;

▼M1

(10) „visoka omrežna razpoložljivost (HiNA)“ pomeni visoko omrežno razpoložljivost, kot je opredeljena v členu 2 Uredbe Komisije (ES) št. 1275/2008 ( 2 );

▼B

(11) „prikazovalnik za radiodifuzijo“ pomeni elektronski prikazovalnik, ki je zasnovan in se trži za profesionalno uporabo s strani radiodifuznih in videoprodukcijskih hiš za ustvarjanje video vsebin. Njegove specifikacije vključujejo vse naslednje lastnosti: (a) funkcijo kalibriranja barv; (b) funkcijo analize vhodnih signalov za spremljanje vhodnih signalov in odkrivanje napak, kot je nadzornik oblike valov/vektroskop, razmejitev RGB, možnost preverjanja stanja video signala pri dejanski ločljivosti pikslov, prepleteni način in orodje za označevanje na zaslonu; (c) serijski digitalni vmesnik (SDI) ali video po IP (VoIP), vgrajen v izdelek; (d) ni namenjen za uporabo v javnih prostorih;

(12) „digitalna interaktivna tabla“ pomeni elektronski prikazovalnik, ki omogoča neposredno interakcijo uporabnika s prikazano sliko. Digitalna interaktivna tabla je zasnovana predvsem za predstavitve, predavanja ali sodelovanje na daljavo, vključno s prenosom zvočnih in video signalov. Njena specifikacija vključuje vse naslednje lastnosti: (a) predvsem je zasnovana tako, da se lahko obesi, namesti na talno stojalo, postavi na polico ali namizje ali pritrdi na fizično strukturo tako, da jo lahko gleda več ljudi; (b) nujno se uporablja z računalniško programsko opremo s posebnimi funkcijami za upravljanje vsebine in interakcijo; (c) je vgrajena v računalnik ali posebej zasnovana, da se uporabi z računalnikom, za delovanje programske opreme iz točke (b); (d) površina zaslona prikazovalnika je večja od 40 dm2; (e) interakcija uporabnika na dotik s prstom ali pisalom ali na drug način, na primer z gibi rok ali glasom.

(13) „varnostni prikazovalnik“ pomeni elektronski prikazovalnik, specifikacija katerega vključuje vse naslednje lastnosti: (a) funkcijo samonadzora, ki lahko oddaljenemu strežniku posreduje najmanj eno od naslednjih informacij: — stanje v zvezi z zahtevano močjo, — notranjo temperaturo iz tipala termičnega varovala proti preobremenitvi, — vir video signala, — vir zvočnega signala in zvočno stanje (glasnost/izklopljen zvok), — model in različico strojne programske opreme, (b) specialistično standardno obliko, ki jo določi uporabnik in olajša namestitev prikazovalnika v profesionalna ohišja ali konzole;

(14) „digitalni informacijski prikazovalnik“ pomeni elektronski prikazovalnik, ki je zasnovan predvsem za prikazovanje vsebin, da si jih v okoljih, ki niso namizna ali domača, lahko ogleda več ljudi. Njegove specifikacije vključujejo vse naslednje lastnosti: (a) edinstven identifikator, ki omogoča pošiljanje podatkov na posamezni prikazovalni zaslon; (b) funkcijo za onemogočanje nepooblaščenega dostopa do nastavitev prikazovalnika in prikazane slike; (c) omrežno povezavo (ki obsega fiksno pritrjen ali brezžičen vmesnik) za nadzor, spremljanje ali sprejemanje informacij za prikaz iz oddaljenih virov za enovrstno ali večvrstno predvajanje, ki niso radiodifuzni viri; (d) zasnovan je tako, da ga je mogoče obesiti, namestiti ali pritrditi na fizično strukturo, kar omogoča gledanje več ljudem, in ni dan na trg s talnim stojalom; (e) nima vgrajenega uglaševalnika za prikazovanje radiodifuznih signalov;

(15) „vgrajen“, kadar se nanaša na prikazovalnik, ki je del drugega izdelka kot funkcionalni sestavni del, pomeni elektronski prikazovalnik, ki ne more delovati neodvisno od izdelka in je od njega odvisen pri izvajanju svojih funkcij, tudi glede napajanja;

(16) „medicinski prikazovalnik“ pomeni elektronski prikazovalnik, ki ga zajema področje uporabe: (a) Direktive Sveta 93/42/EGS ( 3 ) o medicinskih pripomočkih ali (b) Uredbe (EU) 2017/745 Evropskega parlamenta in Sveta ( 4 ) o medicinskih pripomočkih ali (c) Direktive Sveta 90/385/EGS ( 5 ) o približevanju zakonodaje držav članic o aktivnih medicinskih pripomočkih za vsaditev ali (d) Direktive 98/79/ES Evropskega parlamenta in Sveta ( 6 ) o in vitro diagnostičnih medicinskih pripomočkih ali (e) Uredbe (EU) 2017/746 Evropskega parlamenta in Sveta ( 7 ) o in vitro diagnostičnih medicinskih pripomočkih;

▼M1 —————

▼B

(18) „površina zaslona“ pomeni gledalno površino elektronskega prikazovalnika, ki se izračuna tako, da se največja širina gledalne slike pomnoži z največjo višino gledalne slike vzdolž površine zaslona (ravnega ali ukrivljenega);

(19) „naglavna oprema za navidezno resničnost“ pomeni napravo, ki se nosi na glavi in prikazuje stereoskopske slike za vsako oko ter ima funkcije sledenja gibov glave, s čimer uporabniku omogoča poglobljeno izkušnjo navidezne resničnosti;

(20) „prodajno mesto“ pomeni lokacijo, kjer so elektronski prikazovalniki razstavljeni ali se ponujajo v prodajo, najem ali najemni nakup.

Člen 3

Obveznosti dobaviteljev

1. Dobavitelji morajo zagotoviti, da: (a) se vsak elektronski prikazovalnik dobavi z natisnjeno nalepko v obliki in z informacijami iz Priloge III; ▼M1 (b) se vrednosti parametrov, vključenih v informacijski list izdelka, kot je določeno v Prilogi V, vnesejo v javni del zbirke podatkov o izdelkih; ▼B (c) se na izrecno zahtevo prodajalca informacijski list izdelka da na voljo v tiskani obliki; (d) se vsebina tehnične dokumentacije, določene v Prilogi VI, vnese v zbirko podatkov o izdelkih; (e) vsak vizualni oglas za določen model elektronskega prikazovalnika, tudi na internetu, vsebuje razred energijske učinkovitosti in razpon razredov energijske učinkovitosti, ki sta na voljo na nalepki v skladu s prilogama VII in VIII; (f) vsako tehnično promocijsko gradivo, ki se nanaša na določen model elektronskega prikazovalnika, vključno z internetom, v katerem so opisani njegovi posebni tehnični parametri, vključuje razred energijske učinkovitosti navedenega modela in razpon razredov energijske učinkovitosti, ki sta na nalepki na voljo v skladu s Prilogo VII; (g) se elektronska nalepka v obliki in z informacijami, kot je določeno v Prilogi III, trgovcem da na voljo za vsak model elektronskega prikazovalnika; (h) se informacijski list elektronskega izdelka, kot je določen v Prilogi V, da na voljo trgovcem za vsak model elektronskega prikazovalnika; (i) se poleg točke (a) nalepka natisne na embalažo ali nanjo pritrdi.

2. Razred energijske učinkovitosti se določi na podlagi indeksa energijske učinkovitosti, izračunanega v skladu s Prilogo II.

Člen 4

Obveznosti prodajalcev

Trgovci zagotovijo:

(a) vsak elektronski prikazovalnik ima na prodajnem mestu, vključno s trgovinskimi sejmi, nalepko, ki jo zagotovijo dobavitelji v skladu s točko 1(a) člena 3, prikazano na sprednji strani aparata ali obešeno nanj ali nameščeno tako, da je jasno vidna in nedvoumno povezana z določenim modelom; če je elektronski prikazovalnik v stanju delovanja, kadar je strankam viden za prodajo, lahko tiskano nalepko v skladu s točko 1(g) člena 3 na zaslonu nadomesti elektronska;

(b) če je elektronski prikazovalnik na prodajnem mestu prikazan brez katere koli enote zunaj embalaže, je nalepka, natisnjena na embalažo ali pritrjena nanjo, vidna;

(c) pri prodaji na daljavo ali trženju po telefonu se nalepka in informacijski list izdelka navedeta v skladu s prilogama VII in VIII;

(d) vsak vizualni oglas za določen model elektronskega prikazovalnika, tudi na internetu, vsebuje razred energijske učinkovitosti in razpon razredov energijske učinkovitosti, ki sta na voljo na nalepki v skladu s Prilogo VII;

(e) vsako tehnično promocijsko gradivo za posamezen model elektronskega prikazovalnika, vključno s tehničnim promocijskim gradivom na internetu, ki opisuje njegove specifične tehnične parametre, vključuje razred energijske učinkovitosti navedenega modela in razpon razpoložljivih razredov energijske učinkovitosti na nalepki v skladu s Prilogo VII.

Člen 5

Obveznosti ponudnika storitev na internetnih platformah za gostovanje

Kadar ponudnik gostiteljskih storitev iz člena 14 Direktive 2000/31/ES omogoča prodajo elektronskih prikazovalnikov na svojem spletnem mestu, ponudnik storitev omogoči prikaz elektronske nalepke in elektronskega informacijskega lista izdelka, ki ju zagotovi trgovec, in sicer na prikazovalnem mehanizmu v skladu z določbami Priloge VIII, trgovca pa obvesti o obveznosti, da ju prikaže.

Člen 6

Merilne metode

Informacije, ki jih je treba zagotoviti v skladu s členoma 3 in 4, se pridobijo z zanesljivimi, točnimi in ponovljivimi merilnimi in računskimi metodami, pri katerih se upoštevajo najsodobnejše splošno priznane merilne in računske metode, kot jih določa Priloga IV.

Člen 7

Postopek preverjanja za namene tržnega nadzora

Države članice pri izvajanju tržnega nadzora iz odstavka 3 člena 8 Uredbe (EU) 2017/1369 uporabljajo postopek preverjanja iz Priloge IX k tej uredbi.

Člen 8

Pregled

Komisija pregleda to uredbo z vidika tehnološkega napredka in rezultate tega pregleda, če je ustrezno vključno z osnutkom predloga revizije, predstavi posvetovalnemu forumu najpozneje do 25. decembra 2022.

Pri pregledu se oceni zlasti:

(a) ali sta ločeni kategorizaciji za SDR in HDR še vedno ustrezni oz. ali bi ju bilo treba uvesti;

(b) dovoljena odstopanja pri preverjanju iz Priloge IX;

(c) ali bi morali biti elektronski prikazovalniki vključeni na področje uporabe;

(d) ustreznost ravnovesja med strogostjo za večje in manjše izdelke;

(e) ali je mogoče razviti ustrezne načine obveščanja o porabi energije;

(f) možnost uresničevanja vidikov krožnega gospodarstva.

Poleg tega Komisija pregleda nalepko, da jo prevrednoti, kadar so izpolnjene zahteve iz člena 11 Uredbe (EU) 2017/1369.

Člen 9

Razveljavitev

Delegirana uredba (EU) št. 1062/2010 se razveljavi s 1. marcem 2021.

Člen 10

Prehodni ukrepi

Od 25. decembra 2019 do 28. februarja 2021 se standardni podatki o izdelku, ki se zahtevajo na podlagi točke 1(b) člena 3 Delegirane uredbe (EU) št. 1062/2010, namesto v tiskani obliki, priloženi izdelku, lahko da na voljo prek zbirke podatkov o izdelkih. V navedenem primeru dobavitelj zagotovi, da se standardni podatki o izdelku na izrecno zahtevo trgovca, dajo na voljo v tiskani obliki.

Člen 11

Začetek veljavnosti in uporaba

Ta uredba začne veljati dvajseti dan po objavi v Uradnem listu Evropske unije.

Uporablja se od 1. marca 2021. Točka 1(a) člena 3 pa se uporablja od 1. novembra 2020.

Ta uredba je v celoti zavezujoča in se neposredno uporablja v vseh državah članicah.









PRILOGA I

Opredelitve pojmov v prilogah

Uporabljajo se naslednje opredelitve pojmov:

(1) „indeks energijske učinkovitosti“ (EEI) pomeni indeksno število za relativno energijsko učinkovitost elektronskega prikazovalnika, kot je določeno v točki B Priloge II;

(2) „visoko dinamično območje“ (HDR, High Dynamic Range) pomeni metodo za povečanje kontrastnega razmerja slike elektronskega prikazovalnika z uporabo metapodatkov, ustvarjenih med nastankom videomateriala in ki jih upravljalno vezje prikazovalnika razlaga, da prikaže kontrastno razmerje in barve, ki jih človeško oko dojame kot bolj realistične od tistih, ki jih dosegajo prikazovalniki, ki niso združljivi s HDR;

(3) „kontrastno razmerje“ pomeni razliko med najvišjo svetlostjo in ravnjo črnine v sliki;

(4) „svetilnost“ pomeni fotometrično merilo intenzitete svetilnosti na enoto površine svetlobe, ki potuje v določeni smeri, izraženo v kandelah na kvadratni meter (cd/m2). Za „subjektivno“ opredelitev svetilnosti elektronskega prikazovalnika se pogosto uporablja pojem svetlost;

(5) „samodejno prilagajanje svetlosti (ABC)“ pomeni samodejni mehanizem, ki, kadar je omogočen, uravnava svetlost elektronskega prikazovalnika glede na raven osvetljenosti okolice pred ekranom;

(6) „privzeto“, kadar se nanaša na posebno funkcijo ali nastavitev, pomeni vrednost posebne tovarniško nastavljene in omogočene funkcije, kadar potrošnik prvič uporablja izdelek ali po ukazu „obnovitev tovarniško privzetih nastavitev“, če to izdelek dopušča;

(7) „piksel (slikovna pika)“ pomeni območje najmanjšega elementa slike, ki se ga lahko razloči od sosednjih elementov;

(8) „stanje delovanja“ ali „aktivni način“ pomeni stanje, v katerem je elektronski prikazovalnik priključen na vir napajanja, je bil aktiviran in izvaja eno ali več svojih funkcij prikazovalnika;

(9) „obvezni meni“ pomeni posebni meni, ki se prikaže ob začetnem zagonu elektronskega prikazovalnika ali po obnovitvi tovarniških nastavitev in ki nudi sklop nastavitev prikazovalnika, ki jih je dobavitelj predhodno določil;

(10) „običajna konfiguracija“ pomeni nastavitev prikazovalnika, ki jo končnemu uporabniku priporoča dobavitelj, na podlagi začetnega menija za nastavitev ali tovarniško nastavljenega načina elektronskega prikazovalnika za predvideno uporabo izdelka. Končnemu uporabniku mora omogočati optimalno kakovost v predvidenem okolju in za predvideno uporabo. Običajna konfiguracija je stanje, v katerem se merijo vrednosti za stanje izključenosti, omrežno stanje pripravljenosti in stanje delovanja;

(11) „najsvetlejša konfiguracija v stanju delovanja“ pomeni konfiguracijo elektronskega prikazovalnika, ki jo prednastavi dobavitelj in zagotavlja sprejemljivo sliko pri najvišji izmerjeni svetilnosti;

(12) „trgovinska konfiguracija“ pomeni konfiguracijo elektronskega prikazovalnika, posebej namenjeno za uporabo predstavitvi elektronskega prikazovalnika, na primer pri močni osvetljenosti (v maloprodaji), in ne vključuje samodejnega izklopa ob neaktivnosti uporabnika ali če ni zaznana njegova prisotnost;

(13) „tipalo za zaznavanje prisotnosti v prostoru“ ali „tipalo za zaznavanje gibov“ ali „tipalo za zaznavanje zasedenosti prostora“ pomeni tipalo, ki spremlja premike v prostoru okrog izdelka ter se nanje odziva in čigar signal lahko sproži preklop v stanje delovanja. Nezaznavanje gibanja v predhodno določenem času se lahko uporabi za preklop v stanje pripravljenosti ali način omrežnega stanja pripravljenosti;

(14) „stanje izključenosti“ pomeni stanje, v katerem je elektronski prikazovalnik priključen na električno omrežje in ne izvaja nobene funkcije: za stanje izključenosti se štejejo tudi: (1) stanja, ki zgolj prikazujejo stanje izključenosti; (2) stanja, ki omogočajo samo funkcije, namenjene zagotavljanju elektromagnetne združljivosti v skladu z Direktivo 2014/30/EU Evropskega parlamenta in Sveta ( 8 );

(15) „stanje pripravljenosti“ pomeni stanje, v katerem je elektronski prikazovalnik priključen na električno omrežje ali vir električne energije z enosmernim tokom in je predvideni način delovanja odvisen od dovoda energije iz navedenega vira, izvaja pa le naslednje funkcije, ki lahko trajajo nedoločen čas: — funkcijo ponovnega vklopa ali funkcijo ponovnega vklopa in samo prikaz omogočene funkcije ponovnega vklopa in/ali — prikaz informacij ali stanja;

(16) „funkcija ponovnega vklopa“ pomeni funkcijo, ki prek daljinskega upravljalnika, vgrajenega tipala ali časovnika ali, za omrežne prikazovalnike v omrežnem stanju pripravljenosti, omrežja, omogoča preklop iz stanja pripravljenosti ali omrežnega stanja pripravljenosti v drug način, razen stanja izključenosti, ter dodatne funkcije;

(17) „prikazovalni mehanizem“ pomeni vsak zaslon, vključno z zaslonom na dotik, ali drugo vizualno tehnologijo, ki se uporablja za prikaz internetnih vsebin uporabnikom;

(18) „gnezdni prikaz“ pomeni vizualni vmesnik, pri katerem se do slike ali nabora podatkov dostopa s pritiskom na miškin gumb, pomikom miškinega kazalca čez sliko ali povečavo druge slike ali nabora podatkov na zaslonu na dotik;

(19) „zaslon na dotik“ pomeni zaslon, ki se odziva na dotik, na primer zaslon tabličnega računalnika, preklopnega tabličnega računalnika ali pametnega telefona;

(20) „nadomestno besedilo“ pomeni besedilo, ki je ponujeno namesto slikovnega prikaza in omogoča predstavitev informacij v negrafični obliki, kadar prikazovalniki ne omogočajo grafičnega prikaza, ali kot pripomoček za dostopnost, kot so vhodni podatki za aplikacije za sintezo govora;

(21) „zunanji napajalnik (EPS)“ pomeni napravo, kot je opredeljena v Uredbi Komisije (EU) 2019/1782 ( 9 );

(22) „standardiziran zunanji napajalnik“ pomeni zunanji napajalnik, ki je zasnovan za oskrbo različnih naprav z električno energijo in ki je skladen s standardom, ki ga izda mednarodna organizacija za standardizacijo;

(23) „hitroodzivna koda (QR)“ pomeni matrično črtno kodo, vključeno na energijsko nalepko modela izdelka s povezavo na informacije o modelu v javnem delu zbirke podatkov o izdelku;

(24) „omrežje“ pomeni komunikacijsko infrastrukturo, sestavljeno iz povezav in arhitekture, ki vključuje fizične sestavne dele, organizacijska načela ter komunikacijske postopke in formate (protokole);

(25) „omrežni vmesnik“ (ali „omrežna vrata“) pomeni ožičen ali brezžičen fizični vmesnik, ki omogoča omrežno povezavo, prek katerega se lahko funkcije elektronskega prikazovalnika aktivirajo na daljavo in prejmejo ali pošljejo podatki. Vmesniki za vhodne podatke, kot so video in zvočni signali, ki ne izvirajo iz omrežnega vira in uporabljajo omrežni naslov, se ne štejejo za omrežne vmesnike;

(26) „omrežna razpoložljivost“ pomeni sposobnost elektronskega prikazovalnika, da aktivira funkcije, po tem ko je omrežni vmesnik zaznal na daljavo sproženo sprožilo;

(27) „omrežni prikazovalnik“ pomeni elektronski prikazovalnik, ki se lahko priključi na omrežje prek enega od svojih omrežnih vmesnikov, če so omogočeni;

(28) „omrežno stanje pripravljenosti“ pomeni stanje, v katerem lahko elektronski prikazovalnik ponovno opravlja svojo funkcijo prek na daljavo sproženega sprožila z omrežnega vmesnika;

▼M1

(29) „deklarirane vrednosti“ pomenijo vrednosti, ki jih dobavitelj predloži za navedene, izračunane ali izmerjene tehnične parametre na podlagi člena 3(3) Uredbe (EU) 2017/1369 ter v skladu s členom 3(1)(d) in Prilogo VI k tej uredbi za preverjanje skladnosti s strani organov držav članic;

(30) „garancija“ pomeni vsako zavezo trgovca ali dobavitelja, da potrošniku: (a) povrne plačano ceno; ali (b) na kakršen koli način nadomesti, popravi ali obravnava elektronske prikazovalnike, če ne izpolnjujejo specifikacij iz garancijske izjave ali ustreznega oglaševanja.

▼B









PRILOGA II

A. Razredi energijske učinkovitosti

Razred energijske učinkovitosti elektronskega prikazovalnika se določi na podlagi njegovega indeksa energijske učinkovitosti za označevanje z energijskimi nalepkami (EEI nalepka ), kot je določeno v tabeli 1. Indeks EEI nalepka elektronskega prikazovalnika se določi v skladu z delom B te priloge.







Tabela 1 Razredi energijske učinkovitosti elektronskih prikazovalnikov Razred energijske učinkovitosti Indeks energijske učinkovitosti (EEInalepka ) A EEInalepka < 0,30 B 0,30 ≤ EEInalepka < 0,40 C 0,40 ≤ EEInalepka < 0,50 D 0,50 ≤ EEInalepka < 0,60 E 0,60 ≤ EEInalepka < 0,75 F 0,75 ≤ EEInalepka < 0,90 G 0,90 ≤ EEInalepka

B. Indeks energijske učinkovitosti (EEI nalepka )

Indeks energijske učinkovitosti (EEI nalepka ) elektronskega prikazovalnika se izračuna po naslednji enačbi:

▼B

pri čemer:

A pomeni gledalno površino v dm2;

Pizmerjena je izmerjena moč v stanju delovanja v wattih pri običajni konfiguraciji in nastavljena, kot je navedeno v Tabeli 2;

korsvetilnost je korekcijski faktor, kot je naveden v tabeli 3.







Tabela 2 Meritev Pizmerjena Raven dinamičnega območja Pizmerjena Standardno dinamično območje (SDR): PizmerjenaSDR Zahtevana moč v wattih (W) v stanju delovanja, izmerjena pri prikazovanju standardiziranih preizkusnih zaporedij animiranih slik iz dinamičnih radiodifuznih vsebin. Kadar se dodelitve uporabljajo v skladu z delom C te priloge, bi jih bilo treba odšteti od Pizmerjena . Visoko dinamično območje (HDR): PizmerjenaHDR Zahtevana moč v wattih (W) v stanju delovanja, izmerjena kot PizmerjenaSDR , vendar s funkcijo HDR, aktivirano z metapodatki v standardiziranih preizkusnih zaporedjih za HDR. Kadar se dodelitve uporabljajo v skladu z delom C te priloge, bi jih bilo treba odšteti od Pizmerjena .







Tabela 3 Vrednost korsvetilnost Tip elektronskega prikazovalnika vrednost korsvetilnost Televizor 0,0 Monitor 0,0 Digitalni informacijski prikazovalnik 0,00062 *(lum-500)*A Pri čemer je „lum“ najvišja bela svetilnost v cd/m2, najsvetlejše konfiguracije v stanju delovanja elektronskega prikazovalnika in je A površina zaslona v dm2 .

▼M1

Za izračun indeksa energijske učinkovitosti se uporabijo deklarirane vrednosti moči v stanju delovanja (Pizmerjena) in gledalne površine (A), kot so navedene v tabeli 5 v Prilogi VI.

▼B

C. Dodelitve in prilagoditve za izračun EEI nalepka

Vrednost Pizmerjena se lahko zniža za 10 % za elektronske prikazovalnike s samodejnim prilagajanjem svetlosti, če izpolnjujejo vse naslednje zahteve:

(a) samodejno prilagajanje svetlosti je omogočeno pri običajni konfiguraciji elektronskega prikazovalnika in se ohrani pri kateri koli drugi konfiguraciji standardnega dinamičnega območja, ki je na voljo končnemu uporabniku;

(b) vrednost Pizmerjena se pri običajni konfiguraciji meri z onemogočenim samodejnim prilagajanjem svetlosti ali, če samodejnega prilagajanja svetlosti ni mogoče onemogočiti, v pogojih osvetljenosti okolice 100 luksov, merjenih pri tipalu za samodejno prilagajanje svetlosti;

(c) če se uporablja, je vrednost Pizmerjena z onemogočenim samodejnim prilagajanjem svetlosti enaka ali višja od moči v stanju delovanja, merjene z omogočenim samodejnim prilagajanjem svetlosti v pogojih osvetljenosti okolice 100 luksov, merjenih pri tipalu za samodejno prilagajanje svetlosti;

(d) pri omogočenem samodejnem prilagajanju svetlosti se mora izmerjena vrednosti moči v stanju delovanja zmanjšati za 20 % ali več, kadar se pogoji osvetljenosti okolice, merjene pri tipalu za samodejno prilagajanje svetlosti, zmanjšajo s 100 luksov na 12 luksov;

(e) kadar se spremenijo pogoji osvetljenosti okolice, merjeni pri tipalu za samodejno prilagajanje svetlosti prikazovalnega zaslona, tipalo izpolnjuje vse naslednje lastnosti: — izmerjena svetilnost zaslona pri 60 luksih je med 65 % in 95 % svetilnosti zaslona, merjene pri 100 luksih, — izmerjena svetilnost zaslona pri 35 luksih je med 50 % in 80 % svetilnosti zaslona, izmerjene pri 100 luksih, — izmerjena svetilnost zaslona pri 12 luksih je med 35 % in 70 % svetilnosti zaslona, izmerjene pri 100 luksih.









PRILOGA III

Nalepka za elektronske prikazovalnike

1. NALEPKA

Na nalepki se za elektronske prikazovalnike navedejo naslednje informacije:

I. koda QR;

II. dobaviteljevo ime ali blagovna znamka;

III. dobaviteljeva identifikacijska oznaka modela;

IV. lestvica razredov energijske učinkovitosti od A do G;

V. razred energijske učinkovitosti, določen v skladu s točko B Priloge II, kadar se uporablja PizmerjenaSDR ;

VI. poraba energije v stanju delovanja v kWh na 1 000 ur, zaokrožena na najbližje celo število, kadar se predvajajo vsebine SDR;

VII. razred energijske učinkovitosti, določen v skladu s točko B Priloge II, kadar se uporablja PizmerjenaHDR ;

VIII. poraba energije v stanju delovanja v kWh na 1 000 ur, zaokrožena na najbližje celo število, kadar se predvajajo vsebine HDR;

IX. vidna diagonala zaslona v centimetrih in palcih ter horizontalna in vertikalna ločljivost v pikslih;

X. številka te uredbe „2019/2013“.

2. OBLIKA NALEPKE

Pri čemer velja:

(a) Nalepka je široka najmanj 96 mm in visoka najmanj 192 mm. Če je natisnjena oznaka večja, je njena vsebina vseeno sorazmerna z zgornjimi specifikacijami. Za elektronske prikazovalnike z velikostjo diagonale vidne površine, manjše od 127 cm (50 palcev), se nalepka lahko natisne pomanjšano, a najmanj v velikosti 60 % običajne; njena vsebina pa je sorazmerna z zgornjimi specifikacijami in koda QR je še vedno berljiva s splošno razpoložljivimi bralniki kod QR, kot je bralnik na pametnem telefonu.

(b) Ozadje nalepke je 100 % belo.

(c) Uporabljata se pisavi Verdana in Calibri.

(d) Mere in specifikacije elementov na nalepki so takšne, kot so navedene na obliki nalepke.

(e) Barve so CMYK – cianova, škrlatna, rumena in črna, kot v naslednjem primeru: 0,70,100,0: 0 % cianova, 70 % škrlatna, 100 % rumena, 0 % črna.

(f) Nalepka mora zadostiti vsem naslednjim zahtevam (številke se nanašajo na zgornjo sliko): barve logotipa EU so: — ozadje: 100,80,0,0, — zvezdice: 0,0,100,0, barva energijskega logotipa je: 100,80,0,0; koda QR je 100 % črne barve; ime dobavitelja je 100 % črne barve in v pisavi Verdana krepko velikosti 9 točk; identifikacijska oznaka modela je 100 % črne barve in v pisavi Verdana navadno velikosti 9 točk; lestvica A do G je naslednja: — črke na lestvici energijske učinkovitosti so 100 % bele barve in v pisavi Calibri krepko velikosti 19 točk; črke so poravnane na osi 4,5 mm od leve stranice puščic, — barve puščic na lestvici A do G so naslednje: — Razred A: 100,0,100,0; — Razred B: 70,0,100,0; — Razred C: 30,0,100,0; — Razred D: 0,0,100,0; — Razred E: 0,30,100,0; — Razred F: 0,70,100,0; — Razred G: 0,100,100,0; notranje razdelilne črte so debeline 0,5 točke in 100 % črne barve; črka razreda energijske učinkovitosti je 100 % bele barve, v pisavi Calibri krepko velikosti 33 točk. Puščica lestvice energijske učinkovitosti in ustrezna puščica na lestvici A do G imata poravnani konici. Črka v puščici razreda energijske učinkovitosti se umesti v središče pravokotnega dela puščice, ki je 100 % črne barve; vrednost porabe energije v SDR je v pisavi Verdana krepko velikosti 28 točk; „kWh/1 000 h“ je v pisavi Verdana navadno velikosti 16 točk. Besedilo je poravnano sredinsko in 100 % črne barve; piktogram HDR in piktogram zaslona sta 100 % črne barve in se prikažeta kot je prikazano na obliki nalepke; besedila (številke in enote) so 100 % črne barve in kot sledi: — nad piktogramom HDR so črke energijskih razredov (A do G) poravnane sredinsko, črka zadevnega razreda energijske učinkovitosti je v pisavi Verdana krepko velikosti 16 točk, druge črke pa v pisavi Verdana navadno velikosti 10 točk; pod piktogramom HDR je vrednost porabe energije v HDR poravnana sredinsko in v pisavi Verdana krepko velikosti 16 točk s „kWh/1 000 h“ v pisavi Verdana navadno velikosti 10 točk, — besedila piktograma naslova so v pisavi Verdana navadno velikosti 9 točk in postavljena kot na obliki nalepke, ▼M1 Če elektronski prikazovalnik ne podpira HDR, piktogram HDR in črke razredov energijske učinkovitosti niso prikazani. Piktogram zaslona, ki prikazuje velikost in ločljivost zaslona, je navpično poravnan na območju, ki je pod navedbo porabe energije. ▼B številka uredbe je 100 % črne barve in v pisavi Verdana navadno velikosti 6 točk.









PRILOGA IV

Merilne in računske metode

Zaradi zagotavljanja in preverjanja skladnosti z zahtevami iz te uredbe, ki se uporabljajo, se meritve in izračuni opravijo v skladu s harmoniziranimi standardi, katerih sklicne številke so bile objavljene v Uradnem listu Evropske unije, ali z uporabo drugih zanesljivih, točnih in ponovljivih metod, pri katerih se upoštevajo najsodobnejše splošno priznane metode. Biti morajo v skladu z določbami iz te priloge.

▼M1

Če ni obstoječih zadevnih standardov in dokler sklici na zadevne harmonizirane standarde niso objavljeni v Uradnem listu, se uporabljajo prehodne preizkuševalne metode iz Priloge IIIa k Uredbi Komisije (EU) 2019/2021 o določitvi zahtev za okoljsko primerno zasnovo elektronskih prikazovalnikov ali druge zanesljive, točne in ponovljive metode, pri katerih se upoštevajo najsodobnejša splošno priznana dognanja.

▼B

Meritve in izračuni ustrezajo tehničnim opredelitvam, pogojem, enačbam in parametrom, določenim v tej prilogi. Elektronski prikazovalniki, ki lahko delujejo v načinih 2D in 3D, se preizkusijo med delovanjem v načinu 2D.

Elektronski prikazovalnik, ki je ločen na dve ali več fizično ločenih enot, vendar dan na trg v enotni embalaži, se za preverjanje skladnosti z zahtevami iz te priloge obravnava kot en sam elektronski prikazovalnik. Kadar je več elektronskih prikazovalnikov, ki se lahko dajo na trg ločeno, združenih v en sistem, se posamezni elektronski prikazovalniki štejejo kot posamični prikazovalniki.

1. MERITVE ZAHTEVANE MOČI V STANJU DELOVANJA

Meritve zahtevane moči v stanju delovanja izpolnjujejo vse naslednje splošne pogoje:

(a) meritve na elektronskih prikazovalnikih se opravijo pri običajni konfiguraciji;

(b) meritve se izvajajo pri temperaturi okolice 23 °C +/– 5 °C;

(c) meritve se izvajajo z uporabo preizkusnih zaporedij z dinamičnim video signalom za radiodifuzne vsebine, ki predstavlja tipične radiodifuzne vsebine za elektronske prikazovalnike v standardnem dinamičnem območju (SDR). Za meritev HDR se mora elektronski prikazovalnik samodejno in pravilno odzvati na metapodatke HDR v preizkusnem zaporedju. Meri se povprečna porabljena moč v 10 zaporednih minutah;

(d) meritve se izvedejo po tem, ko je elektronski prikazovalnik najmanj eno uro v stanju izključenosti ali, če stanje izključenosti ni na voljo, v stanju omrežne pripravljenosti in takoj zatem najmanj eno uro v stanju delovanja, končajo pa se po največ treh urah v stanju delovanja. Med celotnim trajanjem stanja delovanja je na zaslonu ves čas prikazan ustrezni video signal. Pri elektronskih prikazovalnikih, za katere je znano, da se stabilizirajo v eni uri, so lahko ta obdobja krajša, če se lahko dokaže, da rezultat meritve odstopa za največ 2 % od rezultatov, ki bi bili sicer doseženi v navedenem času;

(e) kadar je na voljo samodejno prilagajanje svetlosti, se to pri izvajanju meritev izključi. Če samodejnega prilagajanja svetlosti ni mogoče izključiti, se meritve izvedejo v pogojih osvetljenosti okolice 100 luksov, merjenih pri tipalu za samodejno prilagajanje svetlosti.

2. MERITVE NAJVIŠJE BELE SVETILNOSTI

Meritve najvišje bele svetilnosti se opravijo:

(a) z merilnikom svetilnosti na tistem delu zaslona, na katerem je prikazana popolnoma (100-odstotno) bela slika, ki je del vzorca „celozaslonskega preizkusa“, ki ne presega vrednosti povprečne višine slike (APL), pri kateri se začne omejevati moč ali pojavi druga nepravilnost;

(b) brez motenja točke, ki jo merilnik svetilnosti zaznava na elektronskem prikazovalniku, med preklapljanjem med običajno konfiguracijo in najsvetlejšo konfiguracijo v stanju delovanja.

▼M1

Meritve standardnega dinamičnega območja, visokega dinamičnega območja, svetlosti zaslona za avtomatsko uravnavanje osvetlitve, razmerja največje bele svetlosti in drugih meritev svetlosti se izvedejo, kot je podrobno opisano v tabeli 3a Priloge III k Uredbi Komisije (EU) 2019/2021.

▼B









PRILOGA V

Informacijski list izdelka

V skladu s točko 1(b) člena 3 dobavitelj v zbirko podatkov o izdelku vnese informacije, kot je določeno v Tabeli 4.

V priročniku o izdelku ali drugi literaturi, priloženi izdelku, je jasno navedena povezava do modela v zbirki podatkov o izdelkih kot človeško berljiv spletni naslov (URL) ali koda QR ali pa je navedena številka registracije izdelka.







Tabela 4 Informacije, vrstni red na informacijskem listu izdelka in njegova oblika ▼M1 ▼B Parameter Vrednost parametra in natančnost Enota Opombe 1. Dobaviteljevo ime ali blagovna znamka (2) (3) BESEDILO Naslov dobavitelja (2) (3) (4) Informacije iz registracije dobavitelja v zbirki podatkov o izdelkih. 2. Identifikacijska oznaka modela (2) BESEDILO 3. Razred energijske učinkovitosti za standardno dinamično območje (SDR) [A/B/C/D/E/F/G] 4. Zahtevana moč v stanju delovanja za standardno dinamično območje (SDR) X,X W Zaokroženo na prvo decimalno mesto za vrednosti moči pod 100 W in zaokroženo na prvo celo število za vrednosti moči nad 100 W. 5. Razred energijske učinkovitosti (HDR) [A/B/C/D/E/F/G] ali ni relevantno. Če zbirka podatkov o izdelkih samodejno ustvari končno vsebino te celice, dobavitelj tega podatka ne vnese. Vrednost je nastavljena na „se ne uporablja“, če HDR ni vključen. 6. Zahtevana moč v stanju delovanja v načinu visokega dinamičnega območja (HDR), če se izvaja X,X W Zaokroženo na prvo decimalno mesto za vrednosti moči pod 100 W in zaokroženo na celo število za vrednosti moči nad 100 W (vrednost je nastavljena na 0 (nič), če velja „se ne uporablja“). 7. Zahtevana moč v stanju izključenosti, če je ustrezno X,X W 8. Zahtevana moč v stanju pripravljenosti, če je ustrezno X,X W 9. Zahtevana moč v omrežnem stanju pripravljenosti, če je ustrezno X,X W 10. Kategorija elektronskega prikazovalnika [televizor/monitor/informacijski prikazovalnik/drugo] Izberite eno. 11. Razmerje velikosti X : Y celo število npr. 16:9, 21:9 itd. 12. Ločljivost zaslona X × Y slikovne točke Horizontalne in vertikalne slikovne točke. 13. Diagonala zaslona X,X cm Zaokroženo na eno decimalno mesto. 14. Diagonala zaslona X palci Neobvezno, v palcih, zaokroženo na najbližje celo število. 15. Vidna površina zaslona X,X dm2 Zaokroženo na eno decimalno mesto. 16. Uporabljena tehnologija panelov BESEDILO Npr. LCD/LED LCD/QLED LCD/OLED/MicroLED/QDLED/SED/FED/EPD itd. 17. Samodejno prilagajanje svetlosti (ABC) [DA/NE] Mora biti aktivirano kot privzeto (če se izbere DA). 18. Tipalo za prepoznavanje govora [DA/NE] 19. Tipalo prisotnosti v prostoru [DA/NE] Mora biti aktivirano kot privzeto (če se izbere DA). 20. Stopnja pogostosti osveževanja slike (privzeto) X Hz 21. Minimalna zagotovljena razpoložljivost posodobitev programske opreme in strojne programske opreme (od datuma konca dajanja na trg) (2) (3) X leta Kot je določeno v točki 1 Priloge II E Uredbe Komisije (EU) 2019/2021 (1) 22. Minimalna zagotovljena razpoložljivost nadomestnih delov (od datuma konca dajanja na trg) (2) (3) X leta Kot je določeno v točki 1 Priloge II E k Uredbi Komisije (EU) 2019/2021 23. Minimalna zagotovljena podpora za izdelek (2) (3) X leta Kot je določeno v točki 1 Priloge II E k Uredbi Komisije (EU) 2019/2021 Minimalno trajanje splošne garancije, ki jo ponuja dobavitelj (2) (3) X leta 24. Tip napajalnika notranji/zunanji/standardiziran zunanji Izberite eno. 25. Zunanji napajalnik (nestandardiziran in priložen v embalaži izdelka) (i) BESEDILO Opis (ii) Vhodna napetost X V (iii) Izhodna napetost X,X V 26. Zunanji standardiziran napajalnik (ali ustrezen, če ni priložen v embalaži izdelka) (i) Podprti standardni naziv ali seznam BESEDILO (ii) Zahtevana izhodna napetost X,X V (iii) Zahtevani vhodni tok (najmanj) X,X A (iv) Potrebna frekvenca toka XX Hz ( 1 ) Uredba Komisije (EU) 2019/2021 z dne 1. oktobra 2019 o določitvi zahtev za okoljsko primerno zasnovo za elektronske prikazovalnike v skladu z Direktivo 2009/125/ES Evropskega parlamenta in Sveta in spremembi Uredbe Komisije (ES) št. 1275/2008 ter razveljavitvi Uredbe Komisije (ES) št. 642/2009 (glej stran 241 tega Uradnega lista). ( 2 ) Ta postavka se ne šteje za relevantno za namene člena 2(6) Uredbe (EU) 2017/1369. ( 3 ) Spremembe te postavke se ne štejejo za relevantne za namene točke 4 člena 4 Uredbe (EU) 2017/1369. ( 4 ) Dobavitelj teh podatkov ne vnese za vsak model, če so avtomatsko zagotovljeni iz zbirke podatkov. ▼B









PRILOGA VI

Tehnična dokumentacija

Tehnična dokumentacija iz člena 3(1)(d) vsebuje:

▼M1

(1) splošni opis modela, ki zadostuje za nedvoumno in preprosto prepoznavo;

(2) sklice na uporabljene harmonizirane standarde ali druge uporabljene merilne standarde;

(3) posebne previdnostne ukrepe, ki se izvajajo pri sestavljanju, nameščanju, vzdrževanju ali preizkušanju modela;

(4) vrednosti tehničnih parametrov iz tabele 5; te vrednosti se štejejo za deklarirane vrednosti za namen postopka preverjanja iz Priloge IX;

(5) podrobnosti in rezultate izračunov, opravljenih v skladu s Prilogo IV;



Tabela 5 Tehnični parametri modela in deklarirane vrednosti Parameter Vrednost parametra in natančnost Enota Deklarirana vrednost Splošno 1 Naziv ali blagovna znamka dobavitelja BESEDILO 2 Identifikacijska oznaka modela BESEDILO 3 Razred energijske učinkovitosti za standardno dinamično območje (SDR) [A/B/C/D/E/F/G] A - G 4 Zahtevana moč v stanju delovanja za standardno dinamično območje (SDR) XXX,X W 5 Razred energijske učinkovitosti za visoko dinamično območje (HDR), če se izvaja [A/B/C/D/E/F/G] ali ni relevantno. A - G 6 Zahtevana moč v stanju delovanja za visoko dinamično območje (HDR) XXX,X W 7 Zahtevana moč v stanju izključenosti X,X W 8 Zahtevana moč v stanju pripravljenosti X,X W 9 Zahtevana moč v omrežnem stanju pripravljenosti X,X W 10 Kategorija elektronskega prikazovalnika [televizor/monitor/informacijski prikazovalnik/drugo] BESEDILO 11 Razmerje velikosti XX : XX 12 Ločljivost zaslona (v slikovnih točkah) X × X 13 Diagonala zaslona XXX,X cm 14 Diagonala zaslona XX palci 15 Vidna površina zaslona XXX,X dm2 16 Uporabljena tehnologija panelov BESEDILO 17 Samodejno prilagajanje svetlosti (ABC) [DA/NE] 18 Tipalo za prepoznavanje govora [DA/NE] 19 Tipalo prisotnosti v prostoru [DA/NE] 20 Frekvenca osveževanja slike (običajna konfiguracija) XXX Hz 21 Minimalna zagotovljena razpoložljivost posodobitev programske opreme in strojne programske opreme (od datuma konca dajanja na trg, kot je določeno v točki 1 Priloge II E k Uredbi Komisije (EU) 2019/2021): XX leta 22 Minimalna zagotovljena razpoložljivost nadomestnih delov (od datuma konca dajanja na trg, kot je določeno v točki 1 Priloge II E k Uredbi Komisije (EU) 2019/2021): XX leta 23 Minimalna zagotovljena podpora izdelku (od datuma konca dajanja na trg, kot je določeno v točki 1 Priloge II E k Uredbi Komisije (EU) 2019/2021): XX leta Minimalno trajanje splošne garancije, ki jo ponuja dobavitelj XX Leta Za stanje delovanja 24 Največja bela svetlost pri najsvetlejši konfiguraciji v stanju delovanja XXXX cd/m2 25 Največja bela svetlost pri običajni konfiguraciji XXXX cd/m2 26 Razmerje največje bele svetlosti (izračunano kot vrednost „največje bele svetlosti pri običajni konfiguraciji“, deljena z vrednostjo „največje bele svetlosti pri najsvetlejši konfiguraciji v stanju delovanja“, pomnožena s 100) XX,X % Za avtomatski izklop (APD) 27 Čas v stanju delovanja, preden se elektronski prikazovalnik samodejno preklopi v stanje pripravljenosti ali izključenosti ali drugo stanje, ki ne presega ustreznih zahtev glede zahtevane moči v stanju izključenosti ali pripravljenosti. XX:XX mm:ss 28 Za televizorje: čas po zadnjem posegu uporabnika, preden se televizor samodejno preklopi v stanje pripravljenosti ali izključenosti ali drugo stanje, ki ne presega ustreznih zahtev glede porabe energije v stanju izključenosti ali pripravljenosti. XX:XX mm:ss 29 Za televizorje, opremljene s tipalom za zaznavanje prisotnosti v prostoru: čas, v katerem ni zaznana prisotnost, preden se televizor samodejno preklopi v stanje pripravljenosti, stanje izključenosti ali drugo stanje, ki ne presega ustreznih zahtev glede zahtevane moči v stanju izključenosti ali stanju pripravljenosti. XX:XX mm:ss 30 Za elektronske prikazovalnike razen televizorjev in prikazovalnikov za radiodifuzijo: čas, v katerem ni zaznan vhodni signal, preden se elektronski prikazovalnik samodejno preklopi v stanje pripravljenosti ali izključenosti ali drugo stanje, ki ne presega ustreznih zahtev glede porabe energije v stanju pripravljenosti ali izključenosti. XX:XX mm:ss Za samodejno prilagajanje svetlosti Če je na voljo in privzeto aktivirano. 31 Odstotek zmanjšanja moči zaradi delovanja samodejnega prilagajanja svetlosti v pogojih osvetljenosti okolice med 100 in 12 luksi. XX,X % 32 Moč v stanju delovanja pri 100 luksih osvetljenosti okolice na tipalu za samodejno prilagajanje svetlosti XXX,X W 33 Moč v stanju delovanja pri 12 luksih osvetljenosti okolice na tipalu za samodejno prilagajanje svetlosti XXX,X W 34 Svetlost zaslona pri 100 luksih osvetljenosti okolice na tipalu za samodejno prilagajanje svetlosti (1) XXX cd/m2 35 Svetlost zaslona pri 60 luksih osvetljenosti okolice na tipalu za samodejno prilagajanje svetlost (1) XXX cd/m2 36 Svetlost zaslona pri 35 luksih osvetljenosti okolice na tipalu za samodejno prilagajanje svetlosti (1) XXX cd/m2 37 Svetlost zaslona pri 12 luksih osvetljenosti okolice na tipalu za samodejno prilagajanje svetlosti (1) XXX cd/m2 Za napajalnik 38 Tip napajalnika Notranji/zunanji 39 Sklici na standarde (če je ustrezno) BESEDILO 40 Vhodna napetost XXX,X V 41 Izhodna napetost XXX,X V 42 Vhodni tok (maks.) XXX,X A 43 Izhodni tok (min. XXX,X A ( 1 ) Vrednosti parametrov, povezanih s svetlostjo pri samodejnem prilagajanju svetlosti, so okvirne in se preverjajo v skladu z veljavnimi zahtevami, povezanimi s samodejnim prilagajanjem svetlosti.

(6) preizkuševalne pogoje, če niso zadostno opisani v točki 2;

(7) enakovredne modele, če obstajajo, vključno z identifikacijskimi oznakami modela. Ti elementi so tudi obvezni določeni deli tehnične dokumentacije, ki jih dobavitelj vnese v podatkovno zbirko v skladu s členom 12(5) Uredbe (EU) 2017/1369.

▼B

►M1 ◄ (9) zahteve po dodatnih informacijah: (a) vhodna vtičnica za zvočne in video signale, uporabljene za preizkušanje; (b) informacije in dokumentacija o instrumentih, nastavitvi in tokokrogih, uporabljenih za električno preizkušanje; (c) vsi drugi preizkusni pogoji, ki niso opisani ali določeni v točki (b); (d) za stanje v načinu delovanja: (i) značilnosti dinamičnega video signala za tipične televizijske radiodifuzne vsebine; za dinamični video signal za radiodifuzne vsebine v načinu HDR morajo metapodatki HDR iz navedenega signala elektronski prikazovalnik samodejno vključiti v način HDR; (ii) zaporedje korakov za zagotavljanje stabilnih pogojev glede ravni zahtevane moči in (iii) nastavitve slike, uporabljene za meritev najsvetlejše bele svetilnosti, in preizkusni vzorec za video signal, uporabljen za meritev; (e) za stanji pripravljenosti in izključenosti: (i) uporabljeno merilno metodo; (ii) opis izbire ali programiranja načina, vključno z morebitnimi izboljšanimi funkcijami ponovnega vklopa in (iii) zaporedje dogodkov, ki so potrebni za dosego stanja, v katerem elektronski prikazovalnik samodejno spremeni način; (f) za elektronske prikazovalnike s posebnim vmesnikom za računalniški signal: (i) potrditev, da elektronsko prikazovalnik daje prednost protokolom za upravljanje porabe energije računalniških zaslonov, določene v točki 6.2.3 Priloge II k Uredbi Komisije (EU) št. 617/2013 ( 10 ). Vsako odstopanje od protokolov je treba sporočiti; (g) samo za omrežne elektronske prikazovalnike: (i) število in vrsta omrežnih vmesnikov in, razen za vmesnike za brezžično omrežje, njihov položaj v elektronskem prikazovalniku; (ii) ali se elektronski prikazovalnik šteje za prikazovalnik s funkcijo HiNA; če ni informacij, se šteje, da elektronski prikazovalnik ni HiNA prikazovalnik ali prikazovalnik s funkcijo HiNA in (iii) informacije, ali ima omrežni elektronski prikazovalnik funkcije, ki funkciji upravljanja porabe energije in/ali končnemu uporabniku omogočajo, da elektronski prikazovalnik v stanju omrežne pripravljenosti preklopi v stanje pripravljenosti ali stanje izključenosti ali drugo stanje, ki ne presega veljavnih zahtev glede moči v stanju izključenosti in/ali pripravljenosti, vključno po potrebi z dodelitvijo moči za razširjene funkcije ponovnega vklopa; (h) za vsak tip omrežnih vrat: (i) privzeto časovno obdobje (mm:ss), po katerem funkcija upravljanja porabe energije preklopi prikazovalnik v omrežno stanje pripravljenosti in (ii) sprožilo, ki se uporabi za ponovno vklop elektronskega prikazovalnika;

►M1 ◄ (10) kadar so bile informacije, vključene v datoteko tehnične dokumentacije za določen model elektronskega prikazovalnika, pridobljene: (a) od modela, ki ima enake tehnične značilnosti, pomembne za tehnične informacije, ki jih je treba navesti, vendar ga proizvaja drug proizvajalec, ali (b) z izračunom na podlagi zasnove ali z ekstrapolacijo iz drugega modela istega ali drugega dobavitelja ali z obojim; tehnična dokumentacija vključuje podrobnosti o tem izračunu, ocenah, ki jih je opravil dobavitelj za preverjanje točnosti tega izračuna, in izjavo o enakovrednosti modelov različnih dobaviteljev, če je ustrezno, in

►M1 ◄ (11) kontaktne podatke osebe, ki je pooblaščena, da pravno zaveže dobavitelja, če niso vključeni v tehnične informacije, naložene v zbirko podatkov, in ki se na zahtevo dajo na voljo organom za nadzor trga ali Komisiji za opravljanje nalog na podlagi te uredbe.









PRILOGA VII

Informacije, ki se navedejo v vizualnih oglasih, tehničnem promocijskem gradivu, pri prodaji na daljavo in trženju po telefonu, razen prodaje na daljavo prek interneta

1. V vizualnih oglasih se za namene zagotavljanja skladnosti z zahtevami iz člena 3(1)(e) in člena 4(d) energijski razred in razpon razredov energijske učinkovitosti, ki so na voljo na nalepki, prikažeta, kot je določeno v točki 4 te priloge.

2. V tehničnem promocijskem gradivu sta energijski razred in razpon razredov energijske učinkovitosti zaradi zagotavljanja skladnosti z zahtevami iz člena 3(1)(f) in člena 4(e) na nalepki prikazana tako, kot je določeno v točki 4 te priloge.

3. Pri vsaki prodaji na daljavo, ki temelji na papirnih dokumentih, se energijski razred in razpon razredov učinkovitosti, ki so na voljo na nalepki, prikažeta, kot je določeno v točki 4 te priloge.

4. Energijski razred in razpon razredov energijske učinkovitosti se prikažeta, kot je navedeno na sliki 1, s:

(a) puščico, ki vsebuje črko energijskega razreda v 100 % beli barvi in pisavi Calibri krepko ter velikosti pisave, ki je vsaj enaka velikosti pisave za ceno, kadar je ta prikazana;

(b) barvo puščice, ki ustreza barvi energijskega razreda;

(c) razponom razredov učinkovitosti, ki so na voljo, v 100 % črni barvi ter

(d) zadostno velikostjo puščice, da je jasno vidna in berljiva. Črka v puščici razreda energijske učinkovitosti je umeščena v središče pravokotnega dela puščice, obroba te puščice in črke razreda energijske učinkovitosti pa je v 100 % črni barvi debeline 0,5 točke.

Če so vizualni oglasi, tehnično promocijsko gradivo ali prodaja na daljavo, ki temelji na papirnih dokumentih, natisnjeni enobarvno, je lahko puščica na podlagi odstopanja v navedenih vizualnih oglasih, tehničnem promocijskem gradivu ali pri prodaji na daljavo, ki temelji na papirnih dokumentih, enobarvna.

Slika 1

Primer z obarvano/enobarvno levo/desno puščico z navedenim razponom energijskih razredov

5. Pri prodaji na daljavo s trženjem po telefonu je treba stranko posebej obvestiti o energijskem razredu izdelka in razponu energijskih razredov, ki so na voljo na nalepki, ter o tem, da lahko stranka dostopa do nalepke in informacijskega lista o izdelku prek spletnega mesta zbirke podatkov o izdelkih ali z zahtevo po natisnjenem izvodu.

6. V vseh primerih iz točk 1 do 3 in 5 mora imeti stranka možnost, da na zahtevo pridobi tiskan izvod nalepke in informacijskega lista o izdelku.









PRILOGA VIII

Informacije, ki jih je treba zagotoviti v primeru prodaje na daljavo prek interneta

1. Ustrezna nalepka, ki jo dajo na voljo dobavitelji v skladu s členom 3(1)(g), je prikazana na prikazovalnem mehanizmu v bližini cene izdelka. Nalepka mora biti dovolj velika, da je jasno vidna in berljiva, hkrati pa ustreza določbam glede velikosti iz točke 2(a) Priloge III. Prikazana je lahko z gnezdnim prikazom, pri čemer je slika, uporabljena za dostop do nalepke, v skladu s specifikacijami iz točke 3 te priloge. Če je uporabljen gnezdni prikaz, se nalepka prikaže ob prvem pritisku na miškin gumb, pomiku miškinega kazalca čez sliko ali povečavo slike na zaslonu na dotik.

2. Slika, ki se uporabi za dostop do nalepke v primeru gnezdnega prikaza, kot je navedeno v sliki 2:

(a) je puščica v barvi, ki ustreza razredu energijske učinkovitosti izdelka na nalepki;

(b) na puščici prikazuje razred energijske učinkovitosti izdelka v 100 % beli barvi in pisavi Calibri krepko velikosti pisave, ki se ujema z velikostjo pisave za ceno;

(c) razponom razredov učinkovitosti, ki so na voljo, v 100 % črni barvi ter

(d) je v eni od naslednjih dveh oblik ter njena velikost omogoča jasno vidnost in berljivost puščice. Črka v puščici razreda energijske učinkovitosti je umeščena v središče pravokotnega dela puščice, obroba te puščice in črke razreda energijske učinkovitosti pa je v 100 % črni barvi. Slika 2

Primer z obarvano levo/desno puščico z navedenim razponom energijskih razredov.

3. V primeru gnezdnega prikaza je zaporedje prikaza nalepke naslednje:

(a) slika iz točke 2 te priloge se prikaže na prikazovalnem mehanizmu v bližini cene izdelka;

(b) slika vsebuje povezavo do nalepke iz Priloge III;

(c) nalepka se prikaže po pritisku na miškin gumb, pomiku miškinega kazalca čez sliko ali povečavi slike na zaslonu na dotik;

(d) nalepka se prikaže v pojavnem oknu, v novem zavihku, na novi strani ali vstavljenem prikazu na zaslonu;

(e) za povečavo nalepke na zaslonih na dotik se uporabljajo načini, ki se uporabljajo za povečanje z dotikom;

(f) nalepka se skrije z možnostjo za zaprtje ali drugim standardnim mehanizmom zapiranja in

(g) nadomestno besedilo za slikovni prikaz, ki se prikaže v primeru napake pri prikazovanju nalepke, vsebuje navedbo razreda energijske učinkovitosti izdelka v velikosti pisave, ki je enaka velikosti pisave za ceno.

4. Ustrezni informacijski list izdelka, ki ga v skladu s točko 1(h) člena 3 dajo na voljo dobavitelji, je prikazan na prikazovalnem mehanizmu v bližini cene izdelka. Informacijski list izdelka mora biti dovolj velik, da je jasno viden in čitljiv. Informacijski list izdelka se lahko prikaže z uporabo gnezdnega prikaza ali s sklicevanjem na zbirko podatkov o izdelku, pri čemer se na povezavi, uporabljeni za dostop do informacijskega lista izdelka, jasno in berljivo navede „informacijski list izdelka“. Če je uporabljen gnezdni prikaz, se informacijski list izdelka prikaže ob prvem pritisku na miškin gumb, pomiku miškinega kazalca čez sliko ali povečavi povezave na zaslonu na dotik.









PRILOGA IX

Postopek preverjanja za namene nadzora trga

▼M1

Dovoljena odstopanja pri preverjanjih, opredeljena v tej prilogi, se nanašajo samo na preverjanje deklariranih vrednosti s strani organov držav članic in jih dobavitelj ne sme uporabljati kot dovoljena odstopanja pri določanju vrednosti v tehnični dokumentaciji ali pri razlagi teh vrednosti z namenom doseganja skladnosti ali sporočanja boljše učinkovitosti na kakršen koli način. Vrednosti in razredi, objavljeni na nalepki ali informacijskem listu izdelka za dobavitelja, ne smejo biti ugodnejši od vrednosti, navedenih v tehnični dokumentaciji.

▼B

Če je model zasnovan tako, da lahko zazna preizkušanje (npr. s prepoznavanjem preizkusnih pogojev ali preizkusnega cikla) in se posebej odzove s samodejnim spreminjanjem zmogljivosti med preizkusom, in sicer s ciljem doseganja ugodnejše ravni za kateri koli parameter, določen v tej uredbi ali vključen v katero koli priloženo dokumentacijo, se model in vsi enakovredni modeli štejejo za neskladne.

►M1 Kot del preverjanja ◄ skladnosti modela izdelka z zahtevami iz te uredbe organi držav članic uporabijo naslednji postopek:

(1) Organi držav članic preverijo samo eno enoto modela.

(2) Šteje se, da model izpolnjuje veljavne zahteve, če: (a) vrednosti, navedene v tehnični dokumentaciji v skladu s točko 3 člena 3 Uredbe (EU) 2017/1369/ES (deklarirane vrednosti), in, kadar se uporabljajo, vrednosti, uporabljene za izračun teh vrednosti, za dobavitelja niso ugodnejše od ustreznih vrednosti iz poročil o preizkusih; (b) vrednosti, objavljene na nalepki in informacijskem listu izdelka, za dobavitelja niso ugodnejše od deklariranih vrednosti, navedeni razred energijske učinkovitosti pa za dobavitelja ni ugodnejši od razreda, določenega na podlagi deklariranih vrednosti, ter (c) so ugotovljene vrednosti (vrednosti ustreznih parametrov, kot se izmerijo pri preizkušanju, in vrednosti, izračunane na podlagi teh meritev), ko organi držav članic preskušajo enoto modela, v skladu z zadevnimi dovoljenimi odstopanji pri preverjanjih, kot so opredeljena v tabeli 6.

(3) Če rezultati iz točk 2(a) ali (b) niso doseženi, se šteje, da model in vsi enakovredni modeli niso skladni s to uredbo.

(4) Če rezultat iz točke 2(c) ni dosežen, organi držav članic izberejo tri dodatne enote istega modela za preizkušanje. Alternativno lahko tri dodatne izbrane enote pripadajo enemu ali več enakovrednim modelom.

(5) Šteje se, da model izpolnjuje veljavne zahteve, če je za te tri enote aritmetična sredina ugotovljenih vrednosti v skladu z zadevnimi dovoljenimi odstopanji, opredeljenimi v tabeli 6.

(6) Če rezultat iz točke 5 ni dosežen, se šteje, da model in vsi enakovredni modeli niso skladni s to uredbo.

▼M1

(7) Organi držav članic predložijo vse ustrezne informacije organom drugih držav članic in Komisiji nemudoma po sprejetju sklepa o neskladnosti modela v skladu s točkama 3 ali 6 ali drugim odstavkom te priloge.

▼B

Organi držav članic uporabljajo merilne in računske metode iz Priloge IV.

Organi držav članic za zahteve iz te priloge uporabljajo samo dovoljena odstopanja pri preverjanjih, določena v tabeli 6, in samo postopek, opisan v točkah 1 do 7. Druga dovoljena odstopanja, npr. tista iz harmoniziranih standardov ali katere koli druge merilne metode, se ne uporabljajo.

▼M1







Tabela 6 Dovoljena odstopanja pri preverjanjih Parameter Dovoljena odstopanja pri preverjanjih Zahtevana moč v stanju delovanja (Pizmerjena , W) Ugotovljena vrednost (*2) ne presega deklarirane vrednosti za več kot 7 %. Zahtevana moč v stanju izključenosti, stanju pripravljenosti in omrežnem stanju pripravljenosti v vatih, kot je ustrezno. Ugotovljena vrednost (*2) ne presega deklarirane vrednosti za več kot 0,10 W, če je deklarirana vrednost 1,00 W ali manj, ali za več kot 10 %, če je deklarirana vrednost višja od 1,00 W. Vidna površina zaslona Ugotovljena vrednost (*1) ni manjša od deklarirane vrednosti za več kot 1 % ali 0,1 dm2, kar je manj. Vidna diagonala zaslona v centimetrih Ugotovljena vrednost (*1) se od deklarirane vrednosti ne razlikuje za več kot 1 cm. Ločljivost zaslona v horizontalnih in vertikalnih slikovnih točkah Ugotovljena vrednost (*1) ne odstopa od deklarirane vrednosti. Največja bela svetlost Ugotovljena vrednost (*2) ni nižja od deklarirane vrednosti za več kot 8 %. Čas v stanju delovanja, preden se elektronski prikazovalnik samodejno preklopi v stanje pripravljenosti ali izključenosti ali drugo stanje, ki ne presega ustreznih zahtev glede zahtevane moči v stanju izključenosti ali pripravljenosti. Ugotovljena vrednost (*1) ne presega deklarirane vrednosti za več kot 5 sekund. Za televizorje: čas po zadnjem posegu uporabnika, preden se televizor samodejno preklopi v stanje pripravljenosti ali izključenosti ali drugo stanje, ki ne presega ustreznih zahtev glede porabe energije v stanju pripravljenosti ali izključenosti Ugotovljena vrednost (*1) ne presega deklarirane vrednosti za več kot 5 sekund. Za televizorje, opremljene s tipalom za zaznavanje prisotnosti v prostoru: čas, v katerem ni zaznana prisotnost, preden se televizor samodejno preklopi v stanje pripravljenosti, stanje izključenosti ali drugo stanje, ki ne presega ustreznih zahtev glede zahtevane moči v stanju izključenosti ali stanju pripravljenosti Ugotovljena vrednost (*1) ne presega deklarirane vrednosti za več kot 5 sekund. Za elektronske prikazovalnike razen televizorjev in prikazovalnikov za radiodifuzijo: čas, v katerem ni zaznan vhodni signal, preden se elektronski prikazovalnik samodejno preklopi v stanje pripravljenosti ali izključenosti ali drugo stanje, ki ne presega ustreznih zahtev glede porabe energije v stanju pripravljenosti ali izključenosti Ugotovljena vrednost (*1) ne presega deklarirane vrednosti za več kot 5 sekund. ( *1 ) Če ugotovljena vrednost za posamezno enoto ni skladna, se šteje, da model in vsi enakovredni modeli niso skladni s to uredbo. ( *2 ) Če so preizkušene tri dodatne enote, kakor je določeno v točki 4, ugotovljena vrednost pomeni aritmetično sredino ugotovljenih vrednosti za te tri dodatne enote.